กรณ์จี้กลต.ปลดกรรมการตลท.ขาดคุณสมบัติ
กรณ์ ยืนยัน คลังให้ความสำคัญกับเรื่องธรรมาภิบาลของผู้บริหาร
26 ก.พ. 2553

กรณ์ ยืนยัน คลังให้ความสำคัญกับเรื่องธรรมาภิบาลของผู้บริหาร 
นายกรณ์ จาติกวณิช รมว.คลัง เปิดเผยว่า ยังไม่ได้รับหนังสือชี้แจงจากสำนักงานคณะกรรมการกำกับหลักทรัพย์และตลาดหลักทรัพย์ หรือ ก.ล.ต. เรื่องการแต่งตั้งนายนิพัทธ พุกกะณะสุต ให้ดำรงตำแหน่งกรรมการในตลาดหลักทรัพย์แห่งประเทศ (ตลท.) เนื่องจากที่ผ่านมาได้รับการร้องจากหลายฝ่ายว่าการแต่งตั้งอาจขาดคุณสมบัติด้านธรรมาภิบาลที่ดีในการเป็นองค์กรกำกับ เพราะศาลอุทธรณ์ยืนตามคำพิพากษาศาลชั้นต้น ให้นายนิพัทธชดใช้เงิน 534 ล้าน ให้ธนาคารออมสิน ฐานที่นายนิพัทธ ใช้อำนาจประธานธนาคารสั่งซื้อหุ้นธนาคารกรุงเทพพาณิชยการ ที่มีปัญหาจนสร้างความเสียหายให้กับธนาคารออมสิน
"คลังให้ความสำคัญกับเรื่องธรรมาภิบาลของผู้บริหารมาโดยตลอด แต่ในกรณีนี้กระทรวงการคลังไม่มีอำนาจตามกฎหมายที่จะสั่งปลดนายนิพัทธ แต่เป็นอำนาจของก.ล.ต. ที่จะพิจารณา และเชื่อว่าก.ล.ต.จะตัดสินใจโดยคำนึงถึงประโยชน์ของตลาดทุนเป็นหลัก" นายกรณ์ กล่าว
นายกรณ์ กล่าวว่า ก่อนหน้านี้มีผู้ร้องเรียนมายังกระทรวงการคลัง ว่าการแต่งตั้งนายนิพัทธ ขัดกับระเบียบจริยธรรมของก.ล.ต. กระทรวงการคลังจึง ได้ทำหนังสือสอบถามไปยัง ตลท.และได้รับหนังสือตอบกลับว่า นายนิพัทธ เป็นบุคคลที่ไม่เหมาะสมจะเป็นกรรมการในตลาดหลักทรัพย์ แต่อำนาจการแต่งตั้งและเปลี่ยนแปลงอยู่ที่ ก.ล.ต. จึงได้ทำหนังสือสอบถามไปยัง ก.ล.ต. ว่าจะดำเนินการอย่างไร